Getal treinpassasiers daal dramatiesArgieffoto Passasiers wat van Suid-Afrikaanse treine gebruik maak, is besig om teen ŉ verstommende spoed te verminder. Dit blyk uit antwoorde wat die minister van vervoer, Fikile Mbalula, verskaf het op geskrewe parlementêre vrae deur Nothanda Nolutshungu, EFF-LP, en Petros Sithole, IVP-LP. In die afgelope vier jaar het die getal reise waarvoor treinkaartjies op voorstedelike treine verkoop is, in Kaapstad van 174 miljoen na 46 miljoen afgeneem, in Durban van 78 miljoen na 55 miljoen, in Gauteng van 252 miljoen na 99 miljoen, in Oos-Londen van 7 miljoen na 5 miljoen, en in Port Elizabeth van 1,6 miljoen na 1,4 miljoen. Die totale getal passasiers wat van hooflyntreine gebruik het, het oor die afgelope vier jaar met sowat twee derdes afgeneem van 930 000 na 387 000. Die belangrikste rede wat aangevoer word, is dat dit onveilig is om met treine te ry. Volgens Mbalula sal wetgewing betreffende sekerheid beter toegepas word, insluitend korrekte keuring van veiligheidspersoneel met die afdwing van minimumvereistes wat fisieke gesondheid opleiding en fiksheid betref. Voorts word planne beraam om skade aan eiendom te verminder, misdaad onder beheer te kry met die hulp van die polisie, beter tegnologie vir veiligheid in te span, byvoorbeeld deur geslotebaan-televisie, en terselfdertyd sensitiwiteitsopleiding aan veiligheidspersoneel te verskaf.